ธสน.รุกช่องออนไลน์ ขายประกันส่งออก
ธสน.เตรียมลุยมาร์เก็ตติ้ง ขายประกันส่งออกออนไลน์ คาดเริ่มได้ไตรมาสแรกปีหน้า
29 ก.ค. 2560

โพสต์ทูเดย์ - ธสน.เตรียมลุยมาร์เก็ตติ้ง ขายประกันส่งออกออนไลน์ คาดเริ่มได้ไตรมาสแรกปีหน้า
นายพิศิษฐ์ เสรีวิวัฒนา กรรมการผู้จัดการธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ธนาคารเดินหน้ายุทธศาสตร์เรื่องเทคโนโลยีสารสนเทศ หรือไอที เพื่อการส่งเสริมการค้า (มาร์เก็ตติ้ง) และการทำธุรกรรมออนไลน์ เช่น การขายผลิตภัณฑ์ประกันการส่งออก ซึ่งมีหลายโครงการผ่านออนไลน์ช่วยให้ผู้ประกอบการไทยโดยเฉพาะเอสเอ็มอีจากทั่วประเทศสามารถเลือกซื้อประกันการส่งออกได้ โดยที่ไม่จำเป็นต้องเดินทางมาที่สาขา เข้าสู่โลกการค้าดิจิทัลได้อย่างประสบความสำเร็จและแข่งขันได้ คาดว่าจะเปิดตัวอย่างเป็นทางการได้ในไตรมาสแรก ปี 2561
“ในไตรมาสแรกปีหน้า ธสน.คาดว่าจะพร้อมเปิดบริการขายประกันการส่งออกออนไลน์ได้ เพื่อกระจายให้ผู้ส่งออกจากทั่วประเทศ ทั้งที่เป็นลูกค้าของธนาคารและลูกค้าธนาคารอื่นที่มีใบคำสั่งซื้อสินค้าสามารถนำมาเป็นหลักฐานในการซื้อประกันได้สะดวกขึ้น โดยไม่ต้องเดินทางมาถึงสาขาของธนาคาร” นายพิศิษฐ์ กล่าว
นอกจากนี้ ธสน.ยังศึกษาเรื่องการทำบล็อกเชน เพื่อเป็นตัวกลางอำนวยความสะดวกให้กับลูกค้าที่ต้องการซื้อขายสินค้าและโอนเงินเพื่อชำระค่าสินค้าระหว่างผู้ประกอบการกับผู้ประกอบการได้ โดยไม่ต้องผ่านแบงก์ตัวกลางอีกด้วย